KOMMISSIONENS FORORDNING (EF) Nr. 89/97 af 20. januar 1997 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), senest ændret ved forordning (EF) nr. 82/97 (2), særlig artikel 249, og

ud fra følgende betragtninger:

I forbindelse med verifikationen af den nettomasse, der er anført på angivelsen til overgang til fri omsætning af bananer, opstår der problemer med metodevalg og ensartet anvendelse; derfor bør det præciseres, hvilke metoder der skal anvendes til at bestemme og kontrollere nettomassen for bananer;

de i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

I Kommissionens forordning (EØF) nr. 2454/93 (3) foretages følgende ændringer:

1) Der indsættes som artikel 290a:

»Artikel 290a

Undersøgelser af bananer henhørende under KN-kode 0803 00 19 med henblik på kontrol af nettomassen ved indførslen skal omfatte mindst 10 % af angivelserne til overgang til fri omsætning pr. år og pr. toldsted.

Undersøgelser af bananerne finder sted på tidspunktet for deres overgang til fri omsætning i overensstemmelse med reglerne i bilag 38b.«

2) Der indsættes som bilag 38b:

»BILAG 38b

1. Med henblik på anvendelsen af artikel 290a bestemmer toldmyndighederne ved det toldsted, hvortil der er indgivet en angivelse til overgang til fri omsætning af friske bananer, nettomassen på grundlag af en prøve af emballageenheder bananer, der udtages for hver type emballage og hvert oprindelsessted.

2. Den prøve af emballageenheder, der skal vejes, skal være repræsentativ for angivelsen. Den skal mindst omfatte følgende mængder:

>TABELPOSITION>

Når en hel ladning er omfattet af en og samme toldangivelse, kan toldmyndighederne, hvis der ikke er mistanke om svig, beregne nettomassen på grundlag af en prøveudtagning, der omfatter mindst 15 emballageenheder (samme emballagetype og samme oprindelsessted).

Nettomassen beregnes således:

- efter åbning af mindst en emballageenhed ved at fastslå emballagens masse

- den konstaterede masse af emballagen benyttes som grundlag for alle emballager af samme type og trækkes fra massen af den konstaterede masse af samtlige vejede emballageenheder

- den beregnede gennemsnitsmasse pr. emballageenhed bananer som konstateret for den udtagne prøve anvendes som grundlag for bestemmelsen af nettomassen af de bananer, der er omfattet af angivelsen.«

Artikel 2

Inden den 1. januar 1998 foretager Kommissionen en fornyet undersøgelse af den kontrolprocent, der er fastsat i artikel 1.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. februar 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. januar 1997.

På Kommissionens vegne

Mario MONTI

Medlem af Kommissionen

(1) EFT nr. L 302 af 19. 10. 1992, s. 1.

(2) Se side 1 i denne Tidende.

(3) EFT nr. L 253 af 11. 10. 1993, s. 1.